খুলনা মহানগরীর হরিণটানা এলাকায় পুলিশের সঙ্গে ‘বন্দুকযুদ্ধে’ জিয়া সানা ওরফে হাতকাটা জিয়া নিহত হয়েছেন। গতকাল ভোরে হরিণটানার সাউথ বাংলা আবাসিক প্রকল্প এলাকায় ডাকাতির প্রস্তুতিকালে এ ঘটনা ঘটে। এ সময় পুলিশের ৫ সদস্যও আহত হয়। জিয়া চরমপন্থি সংগঠন ‘নিউ বিপ্লবী কমিউনিস্ট পার্টি’র সেকেন্ড ইন কমান্ড। তবে নিহতের পরিবারের দাবি ঘটনার একদিন আগেই পুলিশ তাকে আটক করে নিজেদের হেফাজতে রেখেছিল। পরে ডাকাতির মিথ্যা ঘটনা সাজিয়ে তাকে বন্দুকযুদ্ধে হত্যা করেছে। হরিণটানা থানার ভারপ্রাপ্ত কর্মকর্তা (ওসি) মিজানুর রহমান জানান, সাউথ বাংলা আবাসিক প্রকল্প এলাকায় কয়েকজন যুবক ডাকাতির প্রস্তুতি নিচ্ছে, এমন খবরে সেখানে অভিযান চালায় পুলিশ। এ সময় পুলিশের উপস্থিতি টের পেয়ে ডাকাতরা গুলি ছোড়ে। পুলিশও আত্মরক্ষার্থে গুলি চালায়। এতে ঘটনাস্থলে হাতকাটা জিয়া গুলিবিদ্ধ হলেও অন্যরা পালিয়ে যায়। পরে তাকে উদ্ধার করে খুলনা মেডিকেল কলেজ হাসপাতালে নিয়ে এলে দায়িত্বরত চিকিৎসক তাকে মৃত ঘোষণা করেন। ঘটনাস্থল থেকে দুটি আগ্নেয়াস্ত্র উদ্ধার করা হয়েছে। নিহত হাতকাটা জিয়ার বিরুদ্ধে ৬টি হত্যা মামলাসহ বিভিন্ন অপরাধে ৯টি মামলা রয়েছে।